יעל חנין

יעל חנין (נולדה ב-18 במרץ 1970) היא פיזיקאית ישראלית, פרופסור מן המניין בבית הספר להנדסת חשמל באוניברסיטת תל אביב, ראש מרכז הננו-מדע וננוטכנולוגיה, חברה מייסדת באקדמיה העולמית הצעירה, וראשה שותפה של מרכז שין. עומדת בראש קבוצת מחקר בתחום ההנדסה העצבית, המתמקדת בפיתוח ננו-התקנים אלקטרוניים, במיוחד התקנים לממשק עם תאי מוח. מכהנת כסגנית הנשיא בחברת ההזנק הישראלית ננו-רטינה, המפתחת שתל רשתית, שנועד לאפשר ללקויי ראייה ועיוורים הסובלים מניוון רשתית לראות.

פרסמה קרוב למאה מאמרים מדעיים ורשמה שישה פטנטים.

==ביוגרפיה==
יעל חנין נולדה בכפר סבא. בוגרת תואר ראשון בפיזיקה באוניברסיטת תל אביב (1993). תואר שני (סיימה ב-1995) ותואר שלישי (בהנחיית פרופ' דן שחר, סיימה את התואר ב-1999) עשתה בפיזיקה במכון ויצמן למדע. את הפוסט-דוקטורט עשתה במחלקה להנדסת חשמל ובמחלקה לפיזיקה באוניברסיטת וושינגטון שבסיאטל (2003), ארצות הברית, בתחום המשלב הנדסת חשמל ואפליקציות ביולוגיות. לאחר מכן חזרה לישראל והחלה לעבוד בפקולטה להנדסה של אוניברסיטת תל אביב. מפברואר 2012 מכהנת כראשת מרכז הננו-מדע וננוטכנולוגיה באוניברסיטת תל אביב. במרכז המחקר פועלות 90 קבוצות מחקר בתחומים שונים.

חנין מתגוררת בקיסריה.

==מחקרה==

תחומי מחקרה של פרופ' חנין:
* שיטות מיקרו-ייצור ומערכות ננו עבור מגוון יישומים ביולוגיים
* טכנולוגיות ייצור של מולקולות צינוריות עשויות מפחמן (ננו צינוריות) למחקר בתאי מוח, ארגון תאים באתרים, מדידה וערעור חשמלי וחישה כימית
* שיטות של מזעור ועיצוב פולימרים לארגון תאים וחלבונים ליישומם מגוונים
* כימיה של פני השטח נחקרת כטכנולוגיה לארגון-עצמי של תאים ושל מיקרו-רכיבים המיוצרים בטכנולוגיות מזעור סטנדרטיות

המחקר העיקרי של פרופ' חנין הוא בפיתוח המנשק בין תאי עצב לאלקטרודות חשמליות ובהבנתו, בשיטות המשלבות אפיון חשמלי ואופטי, שמאפשרות מיפוי מדויק של הצימוד בין אלקטרודות חשמליות לתאי עצב. האפליקציה העיקרית שנבחנת היא בתחום העברת מידע אלקטרוני בין מערכת העצבים של הגוף למחשב. 
יישום משמעותי נוסף שפרופ' חנין חוקרת הוא פיתוח טכנולוגיה ליצירת רשתית מלאכותית, תוך מטרה לבנות שתל, כך שבמקרים מסוימים של עיוורון יהיה אפשר להשתיל רכיב אלקטרוני שיחזיר לעיוורים את הראייה. ההתמקדות היא בפיתוח אלקטרודות קטנות וגמישות מננו-חומרים מיוחדים וחדשניים על מצע גמיש המותאם להשתלה בגוף. המחקר שפורסם בהרחבה בספרות המקצועית השפיע על חוקרים רבים בתחום. 
משנת 2009 פרופ' חנין היא סגנית נשיא לעניינים מדעיים בחברת ננו רטינה, שמפתחת רשתית המלאכותית שנועדה לאפשר ללקויי ראייה ועיוורים הסובלים מניוון רשתית לראות וזאת באמצעות שתל המכיל אלפי מיקרו-אלקטרודות ותאים פוטואלקטרים אשר מחוברים לעצבים המרכזיים אשר מחברים בין העין למוח. מעבד בעל צריכת חשמל נמוכה מתרגם את האותות לאות חשמלי אשר מועבר לשאריות הבריאות של הרשתית המקורית. בנוסף, ישנו שימוש במשקפיים ייעודיות המשמשות להטענה חשמלית של השתל ולהתאמה של פרמטרים שונים כגון עוצמת התאורה.

==פרסים והוקרה==
* נבחרה כמדענית צעירה מצטיינת להשתתף בכנס מדענים צעירים של הפורום הכלכלי העולמי (2009)
* זכתה במענק יוקרתי מטעם ה-ERC, מועצת המחקר של האיחוד האירופי לחוקרים צעירים (2012)
* נבחרה כאחת מ-11 מדעניות מעוררות השראה באוניברסיטת תל אביב לרגל יום האישה הבינלאומי (2016)
* אתר Mako בחר בה ברשימת האנשים הכי משפיעים בישראל (2016).

==חברויות ציבוריות==
* חברה מייסדת באקדמיה העולמית הצעירה (משנת 2010)
* הייתה חברה באקדמיה הישראלית הצעירה (בין השנים 2012–2016)
* שימשה כיו"ר משותף של כנס "ננו-ישראל 2016".

==קישורים חיצוניים==

* [https://www.tau.ac.il/profile/yaelha הפרופיל של פרופ' יעל חנין], באתר אוניברסיטת תל אביב
* [https://www.tau.ac.il/nano/prof-yael-hanin נעים להכיר: פרופ' יעל חנין, ראש המרכז לננו-מדע וננוטכנולוגיה], באתר אוניברסיטת תל אביב
* [http://nano.tau.ac.il/hanein/index.php/group/people/8-projects/26-yael-hanein פרופיל של פרופ' יעל חנין], באתר מעבדתה באוניברסיטת תל אביב 
* [http://www.young.academy.ac.il/SystemFiles/16170.docx תמצית קורות חיים של פרופ' יעל חנין], באתר האקדמיה הצעירה הישראלית
* [http://nano.tau.ac.il/hanein/images/YH_2016_master.pdf קורות חיים של פרופ' יעל חנין], באתר מעבדתה באוניברסיטת תל אביב 
* [http://www.researcherid.com/rid/A-7179-2008 מחקריה של פרופ' יעל חנין], באתר researcherid 
* 
* [https://www.tau.ac.il/sites/default/files/media_server/untitled%20folder/prof-yael-hanin-yediot-08-10-13.pdf הולכים לאורה], כתבה בעיתון ידיעות תל אביב, באתר אוניברסיטת תל אביב, 8 באוקטובר 2013
* [https://sites.hevra.haifa.ac.il/irjournal/2015/05/05/פרופ-יעל-חנין-ראשת-המרכז-לננו-מדע-וננו פרופ' יעל חנין, ראשת המרכז לננו מדע וננו טכנולוגיה באוניברסיטת תל אביב על תחום הננו בישראל], באתר מיזם המידע לטכנולוגיה ויחסים בינלאומיים, 5 במאי 2015
* [https://www.youtube.com/watch?v=WqRbBi-aMGU הרצאתה של פרופ' יעל חנין בליל המדענים האירופי 2015 שהתקיים באוניברסיטת תל אביב: "חשמל זורם בכפות ידיך (אבל לא רק)"], באתר יוטיוב, 21 בספטמבר 2015
* 
* רוני קרצנר, [http://lists.forbes.co.il/2019powerwomen/יעל-חנין/ 20# פרופ' יעל חנין], באתר "פורבס ישראל", 5 ביולי 2019

==הערות שוליים==

קטגוריה:מדעניות ישראליות
קטגוריה:מדענים ישראלים
קטגוריה:פיזיקאיות ישראליות
קטגוריה:מנהלות ישראליות
קטגוריה:חברות האקדמיה הצעירה הישראלית
קטגוריה:חברי האקדמיה הצעירה הישראלית
קטגוריה:קיסריה: אישים
קטגוריה:סגל אוניברסיטת תל אביב: הנדסת חשמל
קטגוריה:חוקרי ננוטכנולוגיה ישראלים
קטגוריה:בעלות תואר דוקטור ממכון ויצמן למדע
קטגוריה:ממציאות ישראליות
קטגוריה:בוגרות פנימיית הדסים
קטגוריה:בוגרי פנימיית הדסים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות זוכות פרסים: מדע וטכנולוגיה
קטגוריה:ערכים שנערכו במסגרת מיזם ויקי נשים
קטגוריה:פיזיקאים ישראלים
קטגוריה:מנהלים ישראלים
קטגוריה:בעלי תואר דוקטור ממכון ויצמן למדע
קטגוריה:ממציאים ישראלים
קטגוריה:ישראליות שנולדו ב-1970
קטגוריה:ישראלים שנולדו ב-1970